b"\n_START_ARTICLE_\nDistribuci\xc3\xb3 de la renda\n_START_PARAGRAPH_\nEn economia, la distribuci\xc3\xb3 de la renda fa refer\xc3\xa8ncia a com es distribueix el PIB entre la poblaci\xc3\xb3._NEWLINE_La renda i la seva distribuci\xc3\xb3 han estat sempre temes centrals de la teoria econ\xc3\xb2mica. Els economistes cl\xc3\xa0ssics com Adam Smith, Thomas Malthus i David Ricardo se centraren principalment a analitzar la distribuci\xc3\xb3 de la renda entre els factors de producci\xc3\xb3, \xc3\xa9s a dir entre la terra, el treball i el capital. La proporci\xc3\xb3 de la renda que reben els treballadors t\xc3\xa9 una tend\xc3\xa8ncia descendent des dels anys 80. El gr\xc3\xa0fic en mostra l'evoluci\xc3\xb3 per Su\xc3\xa8cia, Estats Units i Xina. Actualment \xc3\xa9s del 62% en els pa\xc3\xafsos de l'OCDE._NEWLINE_Posteriorment, els economistes tamb\xc3\xa9 han estudiat la desigualtat en la distribuci\xc3\xb3 de la renda entre les llars. Un aspecte considerat en aquest camp ha sigut la relaci\xc3\xb3 entre la desigualtat i el creixement econ\xc3\xb2mic. Segons la corba de Kuznets la desigualtat tendeix a augmentar mentre els pa\xc3\xafsos incrementen el seu nivell de desenvolupament i tendeix a disminuir quan s'assoleix cert nivell de renda mitj\xc3\xa0. La desigualtat en la distribuci\xc3\xb3 de la renda se sol mesurar mitjan\xc3\xa7ant els quantils o el coeficient de Gini i se sol representar amb la corba de Lorenz. Per exemple, per mesurar la desigualtat en la distribuci\xc3\xb3 de la renda a la UE-27 es pot comparar el nivell de renda de la poblaci\xc3\xb3 que pertany al cinqu\xc3\xa9 quintil amb la del primer. Segons les dades de l'Eurostat, el 2011 la renda del cinqu\xc3\xa9 quintil era 5 vegades m\xc3\xa9s elevada que la del primer, \xc3\xa9s a dir, la renda del 20% de la poblaci\xc3\xb3 amb la renda disponible m\xc3\xa9s elevada era 5 vegades m\xc3\xa9s elevada que la renda del 20% de la poblaci\xc3\xb3 amb la renda disponible m\xc3\xa9s baixa. El pa\xc3\xads amb el major nivell de desigualtat segons aquest indicador fou Espanya, on la difer\xc3\xa8ncia arribava a 6,8._NEWLINE_Els acad\xc3\xa8mics no tenen una posici\xc3\xb3 unificada sobre si la desigualtat de la renda entre pa\xc3\xafsos ha augmentat (Milanovic 2011), s'ha mantingut estable (Bourguignon and Morrison 2002), o ha disminu\xc3\xaft (Sala-i-Martin, 2002) des de 1980. Aquesta diverg\xc3\xa8ncia \xc3\xa9s deguda al fet que la desigualtat es pot mesurar tenint en compte que hi ha pa\xc3\xafsos m\xc3\xa9s grans que altres o considerant-los tots per igual. En aquest sentit, l'increment de la renda a la Xina i l'\xc3\x8dndia implica que la desigualtat a nivell mundial ha disminu\xc3\xaft quan es t\xc3\xa9 en compte la mida d'aquests pa\xc3\xafsos."